Samarqandda 5 ta gol urgan “Lokomotiv” klubi qatorasiga ikkinchi bor O‘zbekiston chempionligini qo‘lga kiritdi

O‘zbekiston Oliy Ligasining 29-turidan keyin Toshkentning “Lokomotiv” klubi mamlakat chempionligini qo‘lga kiritdi. 30-turdan keyin uning ta’qibchisi bo‘lgan “Nasaf” turnir jadvalida “temiryo‘lchilar”ni quvib yeta olmaydi.

“Lokomotiv” Samarqandda “Dinamo” mehmoni bo‘lib, 5:1 hisobida zafar quchdi. Chempionat to‘purari Marat Bikmayev xet-trik qayd etdi. Sanjar Shoahmedov va Jaloliddin Masharipov 1 tadan gol urdi. Natijada klub ketma-ket ikkinchi chempionligini rasmiylashtirdi. “Loko” 2016-yil o‘z tarixida ilk bor chempionat oltin medallarini qo‘lga kiritgandi.
Mirko Yelichich boshqargan klub joriy mavsum faqatgina 4 ta jamoaga imkoniyatni boy berdi: “Sho‘rtan” 0:2, “Bunyodkor” 0:1, “Nasaf” 0:2 va “Paxtakor” 0:1. Shuningdek, yana 4 ta klub “temiryo‘lchilar”dan ochko tortib oldi: “Navbahor” 2:2, “Qo‘qon-1912” 1:1, “Mash’al” 1:1 va “Neftchi” 0:0. Qolgan 21 ta bellashuv “Lokomotiv” g‘alabasi bilan nihoyasiga yetdi.
O‘zbekiston Oliy Ligasi
 29-tur bellashuvlari
 19-noyabr, yakshanba
Gollar: Marat Bikmayev, 8 (0:1). Marat Bikmayev, 18-pen (0:2). Adnan Oraxovats, 32 (1:2). Sanjar Shoahmedov, 58 (1:3). Jaloliddin Masharipov, 77 (1:4). Marat Bikmayev, 86 (1:5).
“Lokomotiv” 2018-yilgi mavsumni O‘zbekiston chempioni sifatida Osiyo Chempionlar Ligasining guruh bosqichida o‘tkazadi. OFK O‘zbekistonga 1+2 kvotasini ajratgan bo‘lib, 1 ta aniq yo‘llanma aynan “temiryo‘lchilar”ga nasib qildi. Saralashga yo‘llanma beruvchi qolgan ikki kvotadan birini “Nasaf” yutib oldi. Yana 1 tasi O‘zbekiston Kubogining finalidan keyin “Paxtakor” va “Bunyodkor” jamoalaridan biriga nasib qiladi.